RESOLUCIÓN do 14 de xuño de 2016 pola que se conceden as subvencións, en réxime de concorrencia competitiva, a proxectos para a creación, mellora e ampliación de pequenas infraestruturas para proxectos de enerxías renovables, cofinanciadas co Fondo Europeo Agrícola de Desenvolvemento Rural (Feader) no marco do Plan de desenvolvemento rural de Galicia 2014-2020, sobre a base da convocatoria de subvencións realizada pola Resolución do 23 de decembro de 2015 (Diario Oficial de Galicia número 247, do 29 de decembro).
Instituto Enerxético de Galicia — III. Outras disposicións — 28/06/2016

Antecedentes.
1. Mediante a Resolución do 23 de decembro de 2015 establecéronse as bases reguladoras e anunciouse a convocatoria de subvencións para a creación, mellora e ampliación de pequenas infraestruturas para proxectos de enerxías renovables, con financiamento en parte procedente de fondos comunitarios derivados do Fondo Europeo Agrícola de Desenvolvemento Rural (Feader), no marco do PDR de Galicia 2014-2020, medida 7: actuacións dirixidas á mellora dos servizos básicos e renovación de poboacións nas zonas rurais.
O Regulamento (UE) nº 1305/2013, do Parlamento e do Consello, do 17 de decembro, apoia as axudas ao desenvolvemento rural a través do Fondo Europeo Agrario de Desenvolvemento Rural (Feader).
As operacións da submedida 7.2. Creación, mellora e expansión de infraestruturas a pequena escala, incluíndo enerxías renovables e aforro enerxético, do PDR de Galicia, que poidan afectar a competencia, están amparadas, segundo o caso, no Regulamento (UE) nº 1407/2013, da Comisión, do 18 de decembro, relativo á aplicación dos artigos 107 e 108 do Tratado de funcionamento da Unión Europea ás axudas
de minimis
, e no Regulamento (UE) nº 1408/2013, da Comisión, do 18 de decembro, relativo á aplicación dos artigos 107 e 108 do Tratado de funcionamento da Unión Europea ás axudas
de minimis
no sector agrícola.
2. Unha vez transcorrido o prazo para a presentación das solicitudes de axuda, leváronse a cabo os requirimentos de emenda da documentación daquelas solicitudes que non reunían os requisitos previstos na convocatoria.
3. E rematado o período de emenda, a Comisión de Valoración, como órgano colexiado encargado da análise e avaliación das solicitudes presentadas, realizou o baremo de cada un dos expedientes atendendo aos criterios sinalados no artigo 15.B das bases reguladoras.
Consideracións legais e técnicas.
1. A Xerencia do Instituto Enerxético de Galicia será o órgano competente para a instrución do procedemento administrativo de concesión das subvencións e correspóndelle ao director deste organismo ditar as diferentes resolucións que deriven del (artigo 14.1 das bases reguladoras).
2. En virtude do disposto no artigo 16.4 das bases, con carácter xeral, non se enviarán notificacións postais e, de conformidade co establecido no artigo 59.6.b) da Lei 30/1992, do 26 de novembro, de réxime xurídico das administracións públicas e do procedemento administrativo común, no caso das resolucións de concesión da subvención, poderase substituír a notificación individual pola publicación no DOG e na páxina web do Inega (www.inega.es). Nesta publicación especificarase a data da convocatoria, o beneficiario, a cantidade concedida e a finalidade das subvencións outorgadas.
3. Neste procedemento só se teñen en conta aqueles feitos, alegacións ou probas aducidos polos propios interesados.
4. Para determinar e cuantificar o investimento elixible sobre o que aplicar a porcentaxe de axuda correspondente das actuacións proxectadas polos solicitantes tívose en conta o disposto nos artigos 3, 5 e 13 das bases reguladoras.
De acordo con todo o anterior, esta dirección
Primeiro. Concederlles aos solicitantes que se relacionan no anexo da presente resolución as axudas convocadas, para o exercicio 2016, pola Resolución do 23 de decembro de 2015 e especificar no citado anexo a persoa ou entidade beneficiaria, o proxecto subvencionado, a puntuación que lle corresponde, o investimento elixible e a cantidade concedida con cargo aos orzamentos do Inega. A contía total ascende a 1.171.435,48 euros.
Nalgunha das epígrafes o número de solicitantes foi inferior ao esperado, mentres que no grupo I: xeotermia Administración local e xeotermia persoas físicas e entidades sen animo de lucro; no grupo II: aerotermia persoas físicas e entidades sen ánimo de lucro; no grupo III: solar térmica persoas físicas e entidades sen ánimo de lucro e grupo IV: aerotermia e solar térmica Administración local, o volume de axuda solicitada superou a dispoñibilidade orzamentaria.
O prazo de execución das actividades e/ou dos investimentos rematará o 15 de outubro de 2016. Non se poderán iniciar con anterioridade á presentación da solicitude.
Segundo. As solicitudes non incluídas na resolución de concesión entenderanse denegadas ou rexeitadas por insuficiencia de crédito (artigo 23.3 da Lei 9/2007, do 13 de xuño, de subvencións de Galicia).
Terceiro. De acordo co disposto no artigo 17.1 das bases reguladoras, se transcorresen dez (10) días hábiles desde o día seguinte ao da publicación desta resolución no DOG sen que os interesados que figuran no anexo comunicasen expresamente a súa renuncia á subvención, entenderase que a aceptan e, desde ese momento, adquirirán a condición de beneficiarios.
Cuarto. Coa aceptación desta axuda, o beneficiario asume as obrigas sinaladas con carácter xeral na Lei 9/2007, do 13 de xuño, de subvencións de Galicia; no Decreto 11/2009, do 8 de xaneiro; nas bases reguladoras e, en particular, nas seguintes:
– Cando un beneficiario non poida executar o proxecto deberá renunciar á subvención. A renuncia efectuarase no anexo IV das bases reguladoras da convocatoria.
– Xustificar debidamente os gastos realizados, tendo en conta que só serán subvencionables os gastos realizados con posterioridade á solicitude de axuda e efectivamente pagados antes do remate do prazo de execución e xustificación concedido.
– Para proceder ao pagamento final do expediente, o beneficiario deberá achegar os permisos, inscricións e/ou licenzas requiridas pola normativa autonómica ou local.
– Someterse ás actuacións de comprobación efectuadas polo Inega, así como a calquera outra actuación de control que poidan realizar os órganos competentes da Administración autonómica, estatal ou comunitaria, para o cal deberá achegar canta información lle sexa requirida para os efectos. En ningún caso o custo de adquisición dos gastos subvencionados poderá ser superior ao valor do mercado. No suposto de discrepancias entre o promotor e o Inega respecto do valor de mercado, aplicarase o procedemento previsto no artigo 33 da Lei 38/2003, do 17 de novembro, xeral de subvencións.
Contra a presente resolución, que pon fin á vía administrativa, poderase interpor recurso contencioso-administrativo ante os xulgados do contencioso-administrativo de Santiago de Compostela, no prazo de dous (2) meses contados desde o día seguinte ao da súa publicación ou notificación, de acordo co previsto nos artigos 8 e 46 da Lei 29/1998, do 13 de xullo, reguladora da xurisdición contencioso-administrativa. Potestativamente e con carácter previo, pódese interpor recurso administrativo de reposición ante o mesmo órgano que ditou o acto, no prazo dun (1) mes contado do mesmo xeito, tal e como dispoñen os artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común.
Todo iso sen prexuízo de calquera outro recurso que se considere oportuno.
Santiago de Compostela, 14 de xuño de 2016
IN421A-Proxectos para a creación, mellora e ampliación de pequenas infraestruturas para proxectos de enerxías renovables, cofinanciados co Feader no marco do PDR de Galicia 2014-2020.
Grupo I: xeotermia.
Tipo de beneficiario: Administración local.
Grupo I: xeotermia.
Tipo de beneficiario: pemes, as súas agrupacións e asociacións.
Grupo I: xeotermia.
Tipo de beneficiario: persoas físicas e institucións sen ánimo de lucro.
Grupo II: aerotermia.
Tipo de beneficiario: pemes, as súas agrupacións e asociacións.
Grupo II: aerotermia.
Tipo de beneficiario: persoas físicas e institucións sen ánimo de lucro.
Grupo III: solar térmica.
Tipo de beneficiario: pemes, as súas agrupacións e asociacións.
Grupo III: solar térmica.
Tipo de beneficiario: persoas físicas e institucións sen ánimo de lucro.
Grupo IV: solar térmica.
Tipo de beneficiario: Administración pública autonómica.
Grupo IV: solar térmica.
Tipo de beneficiario: Administración pública local.